CELEX: 
Language: et
Date: 2020-09-01 00:00:00
Title: KOMISJONI DELEGEERITUD MÄÄRUS (EL) …/…, millega muudetakse delegeeritud määrust (EL) nr 876/2013, millega täiendatakse Euroopa Parlamendi ja nõukogu määrust (EL) nr 648/2012 seoses muudatustega kesksete vastaspoolte kolleegiumide koosseisus, toimimises ja juhtimises

SELETUSKIRI
            
            
               1.DELEGEERITUD ÕIGUSAKTI TAUST
            
            
               27. septembril 2012 esitas Euroopa Väärtpaberiturujärelevalve (ESMA) määruse (EL) nr 648/2012 artikli 18 lõike 6 alusel ettepaneku kesksete vastaspoolte kolleegiume käsitlevate regulatiivsete tehniliste standardite eelnõu kohta, mille komisjon võttis teatavate kohandustega vastu 28. mail 2013 delegeeritud määrusega (EL) nr 876/2013 kesksete vastaspoolte kolleegiumide kohta.
            
            
               Määrust (EL) nr 648/2012 muudeti hiljuti Euroopa Parlamendi ja nõukogu 23. oktoobri 2019. aasta määrusega (EL) 2019/2099 seoses kesksetele vastaspooltele tegevusloa andmise korra ja sellega seotud asutustega ning kolmandate riikide kesksete vastaspoolte tunnustamise nõuetega (Euroopa turu infrastruktuuri määrus 2.2). Muudetud määruse (EL) nr 648/2012 artikli 18 lõikega 6 uuendati ESMA volitusi töötada koos EKPSiga välja regulatiivsete tehniliste standardite eelnõud, milles määratakse kindlaks, millistel tingimustel loetakse liidu vääringud kõige olulisemateks, ning kesksete vastaspoolte kolleegiumide toimimise praktiline kord.
            
            
               Et tagada kogu liidus kolleegiumides toimuvate protsesside ühtsus, on Euroopa turu infrastruktuuri määruses 2.2 ette nähtud, et kirjalikke kokkuleppeid, milles määratakse kindlaks kolleegiumide toimimise praktiline kord, tuleks täiustada ja rohkem ühtlustada. Kolleegiumide liikmete rolli edasiseks edendamiseks peaks neil olema õigus osaleda kolleegiumi koosolekute päevakorra koostamisel.
            
            
               ESMA ettepanek sisaldab komisjoni delegeeritud määruse (EL) 876/2013 muudatusi, et hõlbustada kesksete vastaspoolte kolleegiumide sujuvat kohandamist muudetud sätetega.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Delegeeritud määruse kavandatud muudatused on lihtsad ja piiratud ulatusega. Need piirduvad üksnes pädevate asutustega ega kehtesta turuosalistele lisanõudeid. Et hõlbustada kesksete vastaspoolte kolleegiumide võimalikult kiiret nõuetekohast kohandamist Euroopa turu infrastruktuuri määruse uute sätetega, ei ole ESMA seepärast oma asutamismääruse artikli 10 lõike 1 kohaselt avalikku konsultatsiooni korraldanud. Samas on konsulteeritud ESMA väärtpaberituru sidusrühmade koguga, kes märkusi ei esitanud.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Delegeeritud õigusakti eelnõu põhineb ESMA ettepaneku eelnõul ja seda ei ole muudetud.
            
            
               Selles tehakse ettepanek muuta komisjoni delegeeritud määrust (EL) nr 876/2013 järgmiselt.
            
            
               –Delegeeritud määruse artiklisse 2 lisatakse uus lõige 4a, et võtta arvesse määruse (EL) nr 648/2012 artikli 18 lõike 2 muudatusi, millega täpsustatakse menetlust, mille kohaselt pädevad asutused ja määruse (EL) nr 648/2012 artikli 18 lõike 2 punktides ca ja i osutatud emitentidest keskpangad võivad taotleda kolleegiumis hääleõiguseta liikmetena osalemist. Selles on sätestatud, et need asutused peaksid esitama taotluse keskse vastaspoole pädevale asutusele. Kui pädev asutus lükkab taotluse tagasi, tuleb tal seda põhjendada.
            
            
               –Delegeeritud määruse artikli 3 lõiget 4 muudetakse, et lisada viide määruse (EL) nr 648/2012 artikli 18 lõike 2 uuele punktile i, st keskpankadele, kes emiteerivad muid kui kõige olulisemaid vääringuid.
            
            
               –Delegeeritud määruse artiklisse 3 lisatakse uus lõige 6, et kajastada määruse (EL) nr 648/2012 artikli 19 lõike 3 kolmanda lõigu muudatusi, millega täpsustatakse, et EKP-l on kolleegiumis, mille liige ta on, kaks häält vastavalt määruse (EL) nr 648/2012 artikli 18 lõike 2 punktidele c ja h, ning kajastada määruse (EL) nr 648/2012 artikli 18 lõike 5 teise lõigu punktis i sätestatud volitusi seoses hääletuskorraga.
            
            
               –Delegeeritud määruse artiklisse 4 lisatakse uued lõigud, et kajastada määruse (EL) nr 648/2012 artikli 18 lõike 5 teise lõigu punktides ii ja v sätestatud volitusi seoses kolleegiumi koosolekute päevakorra kehtestamisega ja sobiva minimaalse ajakavaga, mille jooksul kolleegiumi liikmed hindavad asjaomast dokumentatsiooni, ning määruse (EL) nr 648/2012 artikli 18 lõike 4 viimase lõigu muudatusi, millega täpsustatakse, et kolleegiumi liikmetel on õigus osaleda kolleegiumi koosolekute päevakorra koostamisel. Selles nähakse ette kolleegiumi koosolekute päevakordade esitamise ja lõpliku vormistamise tähtajad. Samuti selgitatakse kolleegiumi koosolekute protokollide salvestamise ja levitamise korda.
            
            
               –Delegeeritud määruse artikli 4 lõike 5 teist lõiku muudetakse, selleks et täpsustada, et kolleegiumi liikmed võivad nõuda kolleegiumi koosoleku korraldamist, et võtta arvesse määruse (EL) nr 648/2012 artikli 18 lõike 5 teise lõigu punktis iii sätestatud volitusi seoses kolleegiumi koosolekute sagedusega.
            
            
               –Delegeeritud määruse artiklisse 4 lisatakse uus lõige 8, et täpsustada, et hääletus võib toimuda kirjaliku menetluse teel, et võtta arvesse määruse (EL) nr 648/2012 artikli 18 lõike 5 teise lõigu punktis i sätestatud volitusi seoses hääletuskorraga.
            
            
               –Delegeeritud määruse artikli 5 lõiget 2 muudetakse, et täpsustada, et keskse vastaspoole pädev asutus peaks andma kolleegiumi liikmetele teavet.
            
            
               –Delegeeritud määruse artikli 5 lõikele 2 lisatakse uus punkt r, et lisada viide tegevuse edasiandmise korrale, et võtta arvesse määruse (EL) nr 648/2012 artikli 18 lõike 1 muudatust.
            
         
         
            
               –Delegeeritud määruse artikli 5 lõikele 2 lisatakse uus punkt s, et lisada viide muudatustele keskse vastaspoole liikmesuse nõuetes, kliiriva liikme mudelites ja konto eraldamise mudelites.
            
            
               –Delegeeritud määruse artikli 5 lõikele 2 lisatakse uus punkt t, et lisada viide muudatustele keskse vastaspoole rikkumismenetlustes ja aruannetele selle kohta, kuidas keskne vastaspool testib oma rikkumismenetlusi vastavalt määruse (EL) nr 648/2012 artikli 49 lõikele 2.
            
            
               –Delegeeritud määruse artikli 5 lõikele 2 lisatakse uus punkt u, et lisada viide muudatustele keskse vastaspoole makse- ja arveldussüsteemides.
            
            
               –Delegeeritud määruse artiklisse 5 lisatakse uus lõige 5, et kajastada määruse (EL) nr 648/2012 artikli 18 lõike 5 teise lõigu punktis vi sätestatud volitustega tehtud muudatusi, mis puudutavad kolleegiumi liikmete vahelise teabevahetuse korda. Selles on sätestatud, et konfidentsiaalset teavet tuleks edastada turvaliste sidekanalite kaudu ning kolleegiumi liikmeid tuleks alati teavitada võrdsetel alustel.
            
            
               –Delegeeritud määrusesse lisatakse uus artikkel 5a läbivaatamise ja hindamise kohta, et võtta arvesse määruse (EL) nr 648/2012 artikli 18 lõike 5 teise lõigu punktis v osutatud volitustega tehtud muudatusi. Selles täpsustatakse, et keskse vastaspoole pädev asutus peaks esitama kolleegiumile määruse (EL) nr 648/2012 artikli 21 lõikes 4 osutatud aruande asjakohase tähtaja jooksul ning kolleegiumi liikmetel peaks olema võimalik tõstatada läbivaatamise või hindamisega seonduvaid huvipakkuvad küsimusi ja probleeme.
            
            
               KOMISJONI DELEGEERITUD MÄÄRUS (EL) …/…,
            
            
               1.9.2020,
            
            
               millega muudetakse delegeeritud määrust (EL) nr 876/2013, millega täiendatakse Euroopa Parlamendi ja nõukogu määrust (EL) nr 648/2012 seoses muudatustega kesksete vastaspoolte kolleegiumide koosseisus, toimimises ja juhtimises
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta
                  1
               , eriti selle artikli 18 lõiget 6,
            
            
               ning arvestades järgmist:
            
            
               (1)Määrust (EL) nr 648/2012 on muudetud Euroopa Parlamendi ja nõukogu määrusega (EL) 2019/2099
                  2
                muu hulgas seoses kesksetele vastaspooltele tegevusloa andmise korra ja sellega seotud asutustega ning kolmandate riikide kesksete vastaspoolte tunnustamise nõuetega. Nende muudatustega on muudetud muu hulgas kesksete vastaspoolte kolleegiumide koosseisu, toimimist ja juhtimist. Neid muudatusi tuleks kajastada komisjoni delegeeritud määruses (EL) nr 876/2013
                  3
               .
            
            
               (2)Vastavalt määruse (EL) nr 648/2012 artikli 18 lõike 2 punktidele ca ja i peab keskse vastaspoole pädev asutus esitama täieliku ja üksikasjaliku kirjaliku põhjenduse, kui ta lükkab tagasi pädeva asutuse või emitendist keskpanga taotluse kolleegiumis osalemiseks. Tõhususe ja õiguskindluse huvides on oluline, et põhjendused esitataks mõistliku aja jooksul.
            
            
               (3)Kooskõlas määruse (EL) nr 648/2012 artikli 19 lõikega 3 on Euroopa Keskpangal (edaspidi „EKP“) kesksete vastaspoolte kolleegiumi liikmena kaks häält nii oma ülesannete raames, mis on seotud krediidiasutuste usaldatavusnõuete täitmise järelevalvega ühtses järelevalvemehhanismis, kui ka keskpangana, mis emiteerib kliiritavate finantsinstrumentide ühte kõige olulisemat liidu vääringut. Selleks et võtta arvesse EKP asjakohast esindatust, tuleks sätestada, et sellistel juhtudel peaks EKP-l olema kaks hääleõiguslikku liiget. 
            
            
               (4)Kolleegiumi liikmete vahel tuleb tagada dokumentide sujuv liikumine ja anda neile piisavalt aega kolleegiumi koosolekute ettevalmistamiseks. Seepärast peaks keskse vastaspoole pädev asutus edastama kolleegiumi koosoleku päevakorra ja koosoleku ettevalmistamiseks vajaliku teabe piisavalt aegsasti.
            
            
               (5)Selleks et tagada kolleegiumide nõuetekohane toimimine ja korrapärased koosolekud, tuleks kesksete vastaspoolte kolleegiumide koosolekuid pidada vähemalt kord aastas. Kolleegiumi liikmed võivad samuti nõuda kesksete vastaspoolte kolleegiumi koosoleku korraldamist, kui nad peavad seda vajalikuks.
            
            
               (6)Füüsilisi koosolekuid ei ole alati võimalik korraldada. Seepärast peaks kesksete vastaspoolte kolleegiumidel olema võimalik hääletada kirjaliku menetluse teel, kui keskse vastaspoole pädev asutus peab seda asjakohaseks või kui kolleegiumi liige seda soovib.
            
            
               (7)Määruse (EL) nr 648/2012 (mida on muudetud määrusega (EL) 2019/2099) artikli 18 lõikega 1 pannakse kesksete vastaspoolte kolleegiumidele uued kohustused, sealhulgas seoses tegevuse edasiandmise korraga. Keskse vastaspoole pädev asutus peaks seepärast teavitama kolleegiumi liikmeid kõigist muudatustest peamiste riskijuhtimisega seotud tegevuste edasiandmise korras.
            
         
         
            
               (8)Et kolleegium saaks oma ülesandeid täita, peab keskse vastaspoole pädev asutus esitama kolleegiumi liikmetele teabe muudatuste kohta keskse vastaspoole liikmesuse nõuetes, kliiriva liikme mudelites, kontode eraldamise mudelites, keskse vastaspoole rikkumismenetlustes ning keskse vastaspoole makse- ja arveldussüsteemides, samuti aruanded keskse vastaspoole rikkumismenetluste testimise kohta kooskõlas määruse (EL) nr 648/2012 artikli 49 lõikega 2.
            
            
               (9)Selleks et kaitsta konfidentsiaalset teavet ja tagada kolleegiumi liikmete võrdne teavitamine, tuleks konfidentsiaalset teavet edastada turvaliste sidekanalite kaudu.
            
            
               (10)Selleks et anda kolleegiumi liikmetele piisavalt aega kesksete vastaspoolte kolleegiumi koosoleku ettevalmistamiseks ning võimaldada neil tõstatada ükskõik milliseid huvipakkuvaid läbivaatamise või hindamisega seotud küsimusi või probleeme, nagu on osutatud määruse (EL) nr 648/2012 artiklis 21, tuleks kõnealuse artikli lõikes 4 osutatud teave esitada kolleegiumi liikmetele piisavalt aegsasti, et nad saaksid selle eelnevalt läbi vaadata ja seda arutada.
            
            
               (11)Seepärast tuleks delegeeritud määrust (EL) 876/2013 vastavalt muuta.
            
            
               (12)Käesolev määrus põhineb regulatiivsete tehniliste standardite eelnõul, mille Euroopa Väärtpaberiturujärelevalve esitas komisjonile pärast konsulteerimist Euroopa Keskpankade Süsteemiga.
            
            
               (13)Muudatuste ulatus on piiratud ja need puudutavad üksnes pädevaid asutusi ega kehtesta turuosalistele mingeid lisanõudeid. Lisaks on oluline, et kesksete vastaspoolte kolleegiumid saaksid võimalikult kiiresti kohaneda määrusega (EL) 2019/2099 kehtestatud uute nõuetega. Võttes arvesse muudatuste piiratud ulatust, mõju ja kohaldamise kiireloomulisust, leidis Euroopa Väärtpaberiturujärelevalve, et käesoleva määruse aluseks oleva rakenduslike tehniliste standardite eelnõu kohta avalike konsultatsioonide korraldamine ning võimalike seonduvate kulude ja kasu analüüsimine oleks väga ebaproportsionaalne. Euroopa Väärtpaberiturujärelevalve on siiski küsinud nõu Euroopa Parlamendi ja nõukogu määruse (EL) nr 1095/2010 artikli 37 kohaselt loodud väärtpaberituru sidusrühmade kogult
                  4
               , 
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1 
               Delegeeritud määruse (EL) nr 876/2013 muudatused
            
            
               Delegeeritud määrust (EL) nr 876/2013 muudetakse järgmiselt.
            
            
               (1)Artiklisse 2 lisatakse lõige 4a:
            
            
               „4a.
                     Määruse (EL) nr 648/2012 artikli 18 lõike 2 punktis ca osutatud pädevad asutused ja artikli 18 lõike 2 punktis i osutatud emitentidest keskpangad, kes soovivad kolleegiumis osaleda, esitavad keskse vastaspoole pädevale asutusele põhjendatud taotluse. Keskse vastaspoole pädev asutus esitab 20 kalendripäeva jooksul alates taotluse saamisest taotluse esitanud pädevale asutusele või keskpangale kas kirjaliku läbivaatamis- ja heakskiitmislepingu koopia või kirjaliku põhjenduse taotluse tagasilükkamise kohta.“
            
            
               (2)Artikli 3 lõige 4 asendatakse järgmisega:
            
            
               „4.
                     Kui asutusel on õigus osaleda kolleegiumis määruse (EL) nr 648/2012 artikli 18 lõike 2 punktidest c–i rohkem kui ühe punkti alusel, võib ta määrata täiendavad hääleõiguseta osalejad.“
            
            
               (3)Artiklisse 3 lisatakse lõige 6:
            
            
               „6.
                     Erandina lõigetest 4 ja 5 võib EKP nimetada kaks hääleõigusega liiget, kui ta kuulub kolleegiumisse vastavalt määruse (EL) nr 648/2012 artikli 18 lõike 2 punktidele c ja h.“
            
            
               (4)Artikli 4 lõikesse 4 lisatakse järgmised lõigud:
            
            
               „Punkti b kohaldamisel saadab keskse vastaspoole pädev asutus aegsasti enne iga koosolekut laiali kolleegiumi iga koosoleku päevakorra projekti, välja arvatud kõik erakorralised koosolekud, et kolleegiumi liikmed saaksid anda oma panuse päevakorra koostamisse, eelkõige lisades päevakorrapunkte.
            
            
               Keskse vastaspoole pädev asutus koostab lõpliku päevakorra ja edastab selle kolleegiumi liikmetele piisavalt aegsasti enne kolleegiumi koosoleku toimumist. Keskse vastaspoole pädev asutus ja teised kolleegiumi liikmed edastavad kogu teabe, mida kolleegiumi koosolekul käsitletakse, aegsasti enne koosolekut.
            
            
               Punkti c kohaldamisel edastab keskse vastaspoole pädev asutus koosolekute protokollid kolleegiumi liikmetele võimalikult kiiresti pärast koosolekute toimumist ja annab neile piisavalt aega märkuste esitamiseks.“
            
            
               (5)Artikli 4 lõikele 5 lisatakse järgmine lõik:
            
         
         
            
               „Kolleegiumi liikmed võivad nõuda, et keskse vastaspoole pädev asutus korraldaks kolleegiumi koosoleku. Keskse vastaspoole pädev asutus põhjendab nõuetekohaselt sellise taotluse tagasilükkamist.“
            
            
               (6)Artiklisse 4 lisatakse lõige 8:
            
            
               „8.
                     Kolleegium võib hääletada kirjaliku menetluse teel, kui keskse vastaspoole pädev asutus peab seda asjakohaseks või kui kolleegiumi liige seda soovib.“
            
            
               (7)Artikli 5 lõiget 2 muudetakse järgmiselt:
            
            
               a)sissejuhatav lause asendatakse järgmisega:
            
            
               „Keskse vastaspoole pädev asutus esitab kolleegiumi liikmetele vähemalt järgmise teabe;“
            
            
               b)lisatakse järgmised punktid:
            
            
               „r)keskse vastaspoole tegevuse edasiandmise korra muudatused riskijuhtimisega seotud peamiste tegevuste puhul;
            
            
               s)muudatused keskse vastaspoole liikmesuse nõuetes, kliiriva liikme mudelites ja konto eraldamise mudelites;
            
            
               t)keskse vastaspoole rikkumismenetluste muudatused ja aruanded keskse vastaspoole rikkumismenetluste testimise kohta vastavalt määruse (EL) nr 648/2012 artikli 49 lõikele 2;
            
            
               u)keskse vastaspoole makse- ja arvelduskorra muudatused.“
            
            
               (8)Artiklisse 5 lisatakse lõige 6:
            
            
               „6.
                     Kolleegiumi liikmed edastavad konfidentsiaalset teavet turvaliste sidekanalite kaudu ja võrdsetel alustel.“
            
            
               (9)Lisatakse järgmine artikkel 5a:
            
            
               „Artikkel 5a 
               Kolleegiumi panus läbivaatamisse ja hindamisse
            
            
               1.
                     Määruse (EL) nr 648/2012 artikli 21 lõikes 4 osutatud teave esitatakse kolleegiumi liikmetele aegsasti, et nad saaksid selle läbi vaadata ja seda enne järgmist kolleegiumi koosolekut arutada.
            
            
               2.
                     Kolleegiumi liikmed võivad tõstatada mis tahes huvipakkuvaid küsimusi või probleeme, mis on seotud keskse vastaspoole pädeva asutuse poolt määruse (EL) nr 648/2012 artikli 21 kohaselt tehtava läbivaatamise või hindamisega.
                   Keskse vastaspoole pädev asutus võtab selliseid huvipakkuvaid küsimusi või probleeme võimalikult suures ulatuses arvesse ja annab neile tähelepanu juhtinud kolleegiumi liikmele teada, kuidas neid on arvesse võetud.“
            
            
               Artikkel 2 
               Jõustumine
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas. 
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
         
         
            
               Brüssel, 1.9.2020
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 201, 27.7.2012, lk 1.
               
               
                  
                     (2)
                  
                        Euroopa Parlamendi ja nõukogu 23. oktoobri 2019. aasta määrus (EL) 2019/2099, millega muudetakse määrust (EL) nr 648/2012 seoses kesksetele vastaspooltele tegevusloa andmise korra ja sellega seotud asutustega ning kolmandate riikide kesksete vastaspoolte tunnustamise nõuetega (ELT L 322, 12.12.2019, lk 1).
               
               
                  
                     (3)
                  
                        Komisjoni 28. mai 2013. aasta delegeeritud määrus (EL) nr 876/2013, millega täiendatakse Euroopa Parlamendi ja nõukogu määrust (EL) nr 648/2012 seoses kesksete vastaspoolte kolleegiumeid käsitlevate regulatiivsete tehniliste standarditega (ELT L 244, 13.9.2013, lk 19).
               
               
                  
                     (4)
                  
                        Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).